ศึกชิงเก้าอี้บิ๊กธอส.คึกอังคณาเจอคู่แข่งเพียบ
สมัครเอ็มดีใหม่แบงก์ ธอส.คึกคัก ตัวเต็งเก็ง 1 &#8220;อังคณา&#8221; เจอคู่แข่งทั้งคนใน ฉัตรชัย คนนอก ธัชพล
21 ม.ค. 2556

สมัครเอ็มดีใหม่แบงก์ ธอส.คึกคัก ตัวเต็งเก็ง 1 “อังคณา” เจอคู่แข่งทั้งคนใน ฉัตรชัย คนนอก ธัชพล 
นายอารีพงศ์ ภู่ชอุ่ม ปลัดกระทรวงการคลัง ในฐานะประธานกรรมการธนาคารอาคารสงเคราะห์ (ธอส.) เปิดเผยว่า ธนาคารได้เปิดรับสมัครบุคคลเพื่อคัดเลือกเข้าดำรงตำแหน่งกรรมการผู้จัดการตั้งแต่วันที่ 18–31 ม.ค. 2556 ผู้สนใจสามารถยื่นใบสมัครได้ตั้งแต่วันที่ 21 ม.ค.–1 ก.พ. 2556 
คุณสมบัติเฉพาะจะต้องมีความรู้ความเข้าใจและประสบการณ์ทางด้านการเงินการธนาคารและเศรษฐกิจอย่างดียิ่ง มีวิสัยทัศน์ทางด้านการเงินการธนาคาร มีความเชี่ยวชาญและมีประสบการณ์ในการบริหารจัดการองค์กร โดยกรณีที่เป็นหรือเคยเป็นผู้บริหารส่วนราชการ ต้องดำรงตำแหน่งไม่ต่ำกว่ารองอธิบดีหรือเทียบเท่า 
กรณีที่เป็นหรือเคยเป็นผู้บริหารองค์กรเอกชน จะต้องดำรงตำแหน่งไม่ต่ำกว่าหนึ่งระดับถัดจากผู้บริหารสูงสุดขององค์กรที่บริหารเงินและสินทรัพย์ไม่ต่ำกว่า 3 หมื่นล้านบาท ในช่วงที่ดำรงตำแหน่ง 
แหล่งข่าวจากกระทรวงการคลัง เปิดเผยว่า ขณะนี้มีกระแสข่าวว่าบุคคลที่ได้รับความเห็นชอบจากฝ่ายการเมืองแล้ว คือ นางอังคณา ปิลันธน์โอวาท ไชยมนัส รองกรรมการผู้จัดการ ซึ่งถือว่าทำงานมานาน มีอาวุโสสูงสุดในองค์กรนี้ และเพิ่งประกาศลาออกจากรักษาการในตำแหน่งกรรมการ ผู้จัดการ ธอส. ไปเมื่อไม่นานมานี้ 
ขณะที่อีกกระแสหนึ่ง มีรายงานว่าพนักงานและผู้บริหารส่วนหนึ่งได้สนับสนุนให้ นายฉัตรชัย ศิริไล รองกรรมการผู้จัดการ กลุ่มงานสินเชื่อและรักษาการผู้ช่วยกรรมการผู้จัดการ สายงานวิเคราะห์สินเชื่อ และเคยเป็นเลขานุการคณะกรรมการธนาคารให้ลงชิงตำแหน่งกรรมการผู้จัดการในครั้งนี้ด้วย
สำหรับบุคคลนอกที่สนใจจะลงสมัครชิงตำแหน่ง คือ นายธัชพล กาญจนกูล รองผู้อำนวยการอาวุโส ธนาคารออมสิน ซึ่งผิดหวังจากตำแหน่งผู้อำนวยการธนาคารออมสิน ซึ่งทั้ง 3 คนถือว่ามีความเชี่ยวชาญด้านการเงินและมีสายสัมพันธ์กับฝ่ายการเมืองที่แตกต่างกัน